text: Fredericia vandt sikkert over Hobro
  03 oktober 2013 kl. 18.32
  Fredericia besejrede som det blot andet hold sæsonens overraskelse, Hobro, i 1. division.
  Hobro har været svære at stoppe i Nordicbet Ligaen i år. Jyderne mødte dog deres overmænd torsdag aften, hvor Fredericia hjemme på Monjasa Park vandt 3-0.
  Og endnu engang blev Jesper Christiansen målscorer for Fredericia, nøjagtigt som det var tilfældet, da holdet sendte Sønderjyske ud af pokalturneringen.
  Christiansen scorede endda to mål, og var assist ved det sidste, som blev scoret af Marco Hansen.
  Det var blot Hobros andet nederlag i 11 ligakampe i denne sæson. Holdet fører dog fortsat tabellen med 25 point, mens Fredericia med 15 point kravler op forbi lokalrivalerne Vejle på sjettepladsen.
  